**«Болашаққа бағдар: рухани жаңғыру»**

Мен халыққа Жолдауымда Қазақстанның

үшінші жаңғыруы басталғанын жарияладым.

Н.Назарбаев

Қазақстан жаңа тарихи кезеңге аяқ басып отыр. Жаңа кезеңге аяқ басуымыздың мақсаты айқын, бағыты белгілі, дамыған 30 елдің қатарына қосылу. Осы мақсатқа жету үшін санамыз ісімізден озып отыруы тиіс.

Елбасының айтып кеткен «Рухани жаңғыруы» тек бүгін басталған жұмыс емес. Тәуелсіздік кезеңінде бұл бағытта көптеген ауқымды іс атқарылды. Атап айтсақ, 2004 жылы «Мәдени мұра» бағдарламасы аясында Қазақстан аумағындағы тарихи-мәдени ескерткіштер мен нысандар жаңғыртылды.

2013 жылы «Халық – тарих толқынында» бағдарламасы арқылы әлемнің ең белгілі архивтерінен тарихымызға қатысты құжаттарды жиналып, зерттелді.

Ал енді осылардан да ауқымды жұмыстарды бастағалы отыр. Еліміз мықты, жауапкершілігі жоғары біртұтас ел болу үшін болашаққа қалай қадам басатынымыз, бұқаралық сананы қалай өзгертетініміз туралы көзқарастарымызды ортаға салу керек. Жер жүзі көз алдымызда өзгеріп отыр. Ол үшін өзімізді мықтап қолға алып, заман ағымына икемделу, жаңа дәуірдің жағымды жақтарын бойға сіңіру қажет. Қазіргі таңда жеке адам ғана емес, тұтас халықтың өзі бәсекелік қабілетін арттырса ғана табысқа жетуіне мүмкіндік алады. «Цифрлы Қазақстан», «Үш тілде білім беру», «Мәдени және конфессияаралық келісім» бағдарламалары – ұлтымызды ХХІ ғасырдың талаптарына даярлаудың қамы екенін білу керек.

«Ұлттық жаңғыру» ұғымының өзі ұлттық сананың кемелденуін білдіреді. Ұлттық салт-дәстүрлеріміз, тіліміз, музыкамыз, әдебиетіміз, жоралғыларымыз, бір сөзбен айтқанда ұлттық рухымыз бойымызда мәңгі қалуға тиісті.

Абай даналығы, Әуезов ғұламалығы, Жамбыл жырлары мен Құрманғазы күйлері, ғасырлар қойнауынан жеткен бабалар үні – бұлар біздің рухани мәдениетіміздің бір парағы ғана. Білімді, көзі ашық, көкірегі ояу ұлт болуға ұмтылу-біздің қанымызда бар қасиеттер.